পুরভোটে সাংবাদিক নিগ্রহে তিনজনকে গ্রেফতার করলেও এখনও পুলিসের নাগালের বাইরে মূল অভিযুক্তরা। রানা, বুবাই, সুজাতা, রিঙ্কু, কেয়া-সেদিন এরাই ছিলেন সাংবাদিক নিগ্রহের নেতৃত্বে। প্রত্যেকেই বিভিন্ন এলাকার সক্রিয় তৃণমূল কর্মী। রানা গারুলিয়া আর সুজাতা ঠাকুরনগরের তৃণমূল নেতা। রিঙ্কু দক্ষিণ দমদমের তৃণমূল কাউন্সিলর। কেয়া মহিলা তৃণমূলের প্রথম সারির নেত্রী। ঘটনার দিন এদের প্রত্যেককেই আলাদা আলাদা করে চিহ্নিত করে ২৪ ঘণ্টা। তারপরও কেন গ্রেফতার হলেন না এঁদের কেউ? প্রশ্ন সব মহলে। তৃণমূল নেতা সুজিত বসু, পরেশ পাল, অর্জুন সিংয়ের সামনেই আক্রান্ত হন ২৪ ঘণ্টার সাংবাদিক মিন্টু বসাক। আক্রান্ত এবিপি আনন্দের সাংবাদিক অরিত্রিক ভট্টাচার্য। চব্বিশ ঘণ্টার সাংবাদিক দেবারতি ঘোষকে ধর্ষণের হমকি দেওয়া হয়। এরপরও কেন পুলিস অভিযুক্তদের গ্রেফতার করতে পারল না তা নিয়ে প্রশ্ন উঠছে বিভিন্ন মহলে।